فاطنة بنت الحسين (زيادة فسيدي بنور ف 1935، توفات ف 6 أبريل 2005) مغنية عيطة مغريبية. هي من أهم فناني العيطة ف لقرن لعشرين ف لمغريب، وكانت متخصصة فالعيوط العبدية والمرساوي والعيوط الحوزية والحصباوية. فاطنة رتبطات بزاف بمجموعة ولاد بنعݣيدة لدرجة أن السمية الفنية ديالهوم كانت لمدة طويلة "فاطنة بنت الحسين وولاد بنعكيدة". بدات فاطنة لغنا فاش كانت صغيرة، وكانت كاتغني ف لمواسم العراس فمنطقة دكالة. العائلة ديالها ماكانوش راضيين على أن بنتهوم تغني، عليها مشات هاجرات ل ليوسفية باش تخدم وتغني معا فرقة الشيخ المحجوب ومراتو الشيخة خدوج العبدية. من بعد تلاقات معا فرقة ولاد بنعݣيدة، فوسط السبعينات، اللي دارت معاهوم مسار طويل و رتابطات سّمية ديالهوم بجوج ف أغاني نجحات نجاح كبير فالمغريب. ف غشت 2005، أي ربع شهور من بعد ما ماتت، تم التكريم ديالها من طرف وزارة الثقافة و جهة عبدة دكالة ف لمهرجان لوطني د فن العيطة ف آسفي. قال عليها لمفكر و لكاتب لمغريبي حسن نجمي: وخا بنت الحسين خدمات معا بزاف د شّيوخ و شّيخات، فا بعد لالبوم لغنائي لّول لي سجلات، طاحت ف فرقة ولاد بن عݣيدة على لاسرة لفنية الحقيقية ديالها و سجلات معاهم كتر من ميتين أغنية، سوا من قصائد و براول لعيطة ؤلا من لأغاني شّعبية.